Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 208/04)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČNÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„SUSKA SECHLOŃSKA“

EÚ č.: PGI-PL-0600-AM01 – 10. 10. 2019

CHOP () CHZO (X)

1. Skupina žiadateľov a oprávnený záujem

Názov skupiny: Stowarzyszenie Producentów Owoców i Warzyw w Ujanowicach

Korešpondenčná adresa:

Sechna 32

34-603 Ujanowice

POLSKA/POĽSKO

Tel. +48 183334158

E-mail: biuro@suskasechlonska.pl

Stowarzyszenie Producentów Owoców i Warzyw w Ujanowicach je skupina výrobcov výrobku „suska sechlońska“. Ide o skupinu žiadateľov, ktorá predložila žiadosť o registráciu označenia „suska sechlońska“ ako CHZO.

2. Členský štát alebo tretia krajina

Poľsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☐ Dôkaz o pôvode

☒ Spôsob výroby

☒ Súvislosť

☐ Označovanie

☐ Iné (upresní sa)

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmeny

Opis výrobku

V bode 3.2 jednotného dokumentu (Opis výrobku) a v bode 4 špecifikácie CHZO výrobku „suska sechlońska“ sa veta: „Veľkosť výrobku „suska sechlońska“ závisí od veľkosti použitej odrody ovocia a pohybuje sa v rozmedzí od 1,5 cm do 4,5 cm. V 1 kg sa nachádza od 44 do 99 jednotlivých plodov.“ nahrádza takto: „Veľkosť výrobku „suska sechlońska“ závisí od veľkosti použitej odrody ovocia a pohybuje sa v rozmedzí od 1,5 cm do 4,5 cm. V 0,5 kg sa nachádza od 44 do 99 jednotlivých plodov.“

Táto zmena je potrebná na opravu typografickej chyby.

Spôsob výroby (špecifikácia výrobku) a súvislosť (jednotný dokument)

V bode 7 špecifikácie výrobku „suska sechlońska“ (Spôsob výroby) sa veta: „Používanie akýchkoľvek konzervačných látok je v priebehu celého procesu výroby výrobku „suska sechlońska“ zakázané a všetky uvedené kroky sa musia vykonávať ručne.“ nahrádza takto: „V priebehu celého procesu výroby výrobku „suska sechlońska“ sa všetky uvedené kroky musia vykonávať ručne.“ Za pododsek „voliteľné odkôstkovanie“ sa vkladá pododsek „uchovávanie výrobku“: „S cieľom predĺžiť dátum spotreby výrobku „suska sechlońska“ sa pri jeho výrobe môžu používať tieto konzervačné látky: sorban draselný (E202). Môže sa pridať ako vodný roztok v poslednej fáze sušenia, bezprostredne pred balením, máčaním a otáčaním sliviek alebo postrekom.“

Táto zmena, ktorou sa ruší zákaz používania konzervačných látok pri výrobe výrobku „suska sechlońska“ a umožňuje sa používanie sorbanu draselného (E202), vyplýva zo skutočnosti, že slivky sa tradične predávali nebalené alebo v baleniach, ktoré prepúšťali vzduch (ľanové alebo jutové vrecia), a na predĺženie trvanlivosti výrobku postačoval proces sušenia a údenia sliviek. Dôvodom boli dezinfekčné vlastnosti dymu a pokles obsahu vody počas sušenia. Výrobok sa navyše dlhodobo neskladoval, pretože sa vyrábal najmä na Vianoce a bol určený na vlastnú spotrebu alebo lokálny predaj.

Tradičný spôsob výroby výrobku „suska sechlońska“ sa používa dodnes. V dôsledku zmeny spôsobu predaja (požiadavky distribútorov a maloobchodných reťazcov) a hygienických a sanitárnych požiadaviek na balenie potravín sa však slivky v súčasnosti musia baliť do uzavretých plastových obalov. Následkom toho sa vyskytli prípady plesnivenia a zníženej kvality výrobku. To môže ohroziť bezpečnosť potravín a zdravie spotrebiteľov a negatívne ovplyvniť povesť výrobku.

Podľa pravidiel EÚ týkajúcich sa používania prídavných látok v potravinách sa do sušeného ovocia môžu pridávať konzervačné látky. Pridanie konzervačnej látky nemení vlastnosti výrobku a nemá vplyv na špecifickú akosť výrobku „suska sechlońska“ vymedzenú v špecifikácii výrobku.

V bode 7 špecifikácie výrobku „suska sechlońska“ (Spôsob výroby – ukladanie ovocia) sa veta: „Výška ovocnej vrstvy na mriežke zvyčajne nepresahuje 20 cm.“ nahrádza takto: „Slivky, ktoré sa majú sušiť a údiť, sa ukladajú do vrstiev s hrúbkou 20 až 40 cm.“

Podobná zmena nastala v bode 5 jednotného dokumentu a veta: „Slivky, ktoré sa majú sušiť a údiť, sa ukladajú do vrstiev s hrúbkou 30 až 50 cm.“ sa nahrádza takto: „Slivky, ktoré sa majú sušiť a údiť, sa ukladajú do vrstiev s hrúbkou 20 až 40 cm.“

Táto zmena je potrebná v záujme formalizovania postupov, ktoré výrobcovia používajú. Všimli si, že zníženie hrúbky vrstvy sliviek uložených na sušenie a údenie má pozitívny vplyv na trvanie a účinnosť oboch procesov a nemení charakteristické vlastnosti výrobku „suska sechlońska“. Okrem toho sa zjednotili analogické informácie v špecifikácii výrobku (Spôsob výroby) a v jednotnom dokumente (bod 5 – súvislosť so zemepisnou oblasťou).

JEDNOTNÝ DOKUMENT

„SUSKA SECHLOŃSKA“

EÚ č.: PGI-PL-0600-AM01 – 10. 10. 2019

CHOP () CHZO (X)

1. Názov

„Suska sechlońska“

2. Členský štát alebo tretia krajina

Poľsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názov „suska sechlońska“ pochádza z miestneho nárečia. „Suska“ znamená „suszka“, t. j. sušená a údená slivka. Prídavné meno „sechlońska“ je odvodené od miestneho názvu obce Sechna v okrese Laskowa, odkiaľ pochádza tradícia sušenia ovocia.

„Suska sechlońska“ je neodkôstkovaná alebo odkôstkovaná sušená slivka, podrobená procesu sušenia a údenia.

Jej veľkosť závisí od veľkosti použitej odrody slivky a môže sa pohybovať od 1,5 cm do 4,5 cm, pričom v 0,5 kg sa nachádza od 44 do 99 sliviek. Jej tvar závisí od odrody slivky určenej na sušenie a môže byť sploštený až predĺžený. Výrobok „suska sechlońska“ charakterizuje pružná, kašovitá dužina, ako aj vrásčitá a lepkavá šupka tmavomodrej až čiernej farby. Má jemne sladkú chuť s údenou príchuťou a vôňou. Obsah vody hotového výrobku v čase predaja je medzi 24 % a 42 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Na výrobu výrobku „suska sechlońska“ sa používa ovocie druhu slivky domácej Prunus domestica L. ssp. domestica a jej odrody (Promis, Tolar, Nektawit, Valjevka a Stanley). Ovocie týchto odrôd má požadované vlastnosti na sušenie a údenie vrátane vysokého obsahu cukru a relatívne malého obsahu vody.

Ovocie musí byť zdravé, bez príznakov hniloby alebo fyzického poškodenia a nesmie mať žiadne viditeľné poškodenia od hmyzu, roztočov alebo iných škodcov. Použité ovocie nesmie byť ani inak poškodené, kontaminované ani obsahovať iné nešpecifikované organizmy, ktoré by znemožnili jeho konzumáciu.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pece používané na sušenie musia byť umiestnené vo vymedzenej zemepisnej oblasti, v ktorej sa musí vykonávať aj celý proces sušenia a údenia. Drevo a suroviny používané pri výrobe môžu pochádzať z územia mimo vymedzenej zemepisnej oblasti. Použitie živicového dreva je zakázané. Celý proces sušenia a údenia sa vykonáva v špeciálnych peciach, ktoré sú pre túto oblasť typické.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Zemepisná oblasť výroby výrobku „suska sechlońska“ sa rozprestiera na ploche 239,55 km2 a nachádza sa na správnom území štyroch obcí Malopoľského vojvodstva: Laskowa, Iwkowa, Łososina Dolna a Żegocina. Názov „sechlońska“ je odvodený od názvu obce Sechna v okrese Laskowa a už tradične sa používa v celej zemepisnej oblasti výroby výrobku „suska sechlońska“.

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť vymedzená v bode 4 sa nachádza v nadmorskej výške viac ako 300 m nad morom a vyznačuje sa svahmi s rôznymi sklonmi, pričom vo väčšine prípadov ide o sklon od 5° do 25°.

Charakteristické ovocné pece, ktoré navrhli a postavili miestni obyvatelia v súlade s miestnym terénom, tvoria neoddeliteľnú súčasť krajiny. V oblasti uvedených štyroch obcí sa nachádza 677 takýchto pecí. Je to jasný dôkaz, že výrobok je úzko spätý s touto zemepisnou oblasťou. Počet pecí je jedným z aspektov, ktorým sa táto oblasť líši od susedných oblastí.

Pece pozostávajú z tehlových základov okolo ohniska a zo zastrešenej komory s drevenou výstuhou. Priemerná veľkosť komory je približne 2 metre na šírku a 3,5 metra na dĺžku. Komoru v strede na dve časti rozdeľuje drevená medzistena. Spodnú časť komory tvorí výstuha z vedľa seba naukladaných bezhrčových drevených tyčí so šírkou približne 4 cm, priemerom 3 cm a dĺžkou 1 m. Tyče sú naukladané na rovnakej úrovni. Sú rozmiestnené tak, aby sa zabezpečila prirodzená cirkulácia dymu a teplého vzduchu vo výške približne 180 cm nad ohniskom. Komora sa zatvára drevenými dvierkami, cez ktoré sa do ovocnej pece vkladajú slivky a ktorých úlohou je aj udržiavať teplo a chrániť pred nepriaznivými poveternostnými podmienkami. Pod každou komorou sa nachádza ohnisko. Celú stavbu chráni sedlová strecha. Ovocné pece majú zvyčajne dve až tri komory. Existujú však aj pece iba s jednou komorou alebo dokonca s piatimi komorami.

Teplota v peci pri výrobe výrobku „suska sechlońska“ sa pohybuje v rozmedzí od 45 °C do 60 °C.

Slivky, ktoré sa majú sušiť a údiť, sa rozkladajú do vrstiev s hrúbkou 20 až 40 cm. Výrobcovia jedenkrát denne celú hmotu sušených sliviek otáčajú špeciálnou lopatkou. Celý proces trvá 4 až 6 dní v závislosti od hrúbky vrstvy sliviek. Táto metóda sušenia a údenia sliviek sa vyvinula vďaka domácim zručnostiam miestnych výrobcov a využíva sa výhradne na výrobu výrobku „suska sechlońska“ vo vymedzenej zemepisnej oblasti.

5.2. Špecifickosť výrobku

Výrobok „suska sechlońska“ podlieha procesu sušenia a údenia. Slivky sa sušia a údia v peciach pomocou horúceho dymu. To odlišuje výrobok „suska sechlońska“ od sliviek sušených horúcim vzduchom. Počas údenia slivka stráca určitý obsah vody z dužiny a absorbuje dym, ktorý má dezinfekčné vlastnosti. Znížením obsahu vody v dužine počas údenia a dezinfekčným účinkom sa zabraňuje vytváraniu hnilobných baktérií, čím sa predlžuje životnosť výrobku. Dym obohacuje ovocie o jedinečnú farbu, vôňu a chuť. Keďže slivky sa sušia vo vrstve hrubej 20 až 40 cm a raz denne sa otáčajú, šťava unikajúca zo sliviek počas sušenia obaľuje sušené ovocie, čím mu pridáva sladkú príchuť. Výrobok „suska sechlońska“ sa vďaka tomuto výrobnému procesu vyznačuje charakteristickou sladkou chuťou s rozoznateľnou údenou príchuťou a vôňou, ako aj charakteristickým vzhľadom: lepkavou tmavomodrou až čiernou šupkou.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Súvislosť medzi výrobkom „suska sechlońska“ a regiónom vychádza z jeho povesti a je založená na dlhodobej výrobnej tradícii, ako aj na jedinečných zručnostiach miestnych výrobcov.

Výrobok „suska sechlońska“ vďačí za svoju vysokú kvalitu jedinečným zručnostiam miestnych výrobcov a tradičným výrobným metódam, ktoré používajú. V dizajne sušiacich pecí a v metóde sušenia sa odráža know-how miestnych výrobcov, pričom tieto metódy sa jasne líšia od výrobných metód používaných v iných častiach Poľska alebo v susedných regiónoch. Dizajn sušiacich pecí zabezpečuje súbežnú cirkuláciu teplého vzduchu a dymu, a tým sušenie a údenie sliviek.

Súvislosť medzi výrobkom „suska sechlońska“ a zemepisnou oblasťou preukazuje skutočnosť, že samotný názov „Sechna“ má pôvod v tradícii údenia a sušenia („Sechna“ – „sechnie“ označuje „suszenie“ – sušenie). Tým sa dokazuje jedinečnosť výrobku a dlhodobá tradícia výrobnej metódy v zemepisnej oblasti uvedenej v bode 4.

Legenda hovorí, že na počiatku histórie sušenia sliviek stál miestny duchovný, ktorý medzi svojimi farníkmi rozšíril zvyk údenia sliviek. Dlhodobú tradíciu výrobku „suska sechlońska“ dokazuje aj dielo s názvom Ujanowice – wieś powiatu limanowskiego (Ujanowice – obec v okrese Limanowa) od Jana Ligęzu, vydané v roku 1905 (9. zväzok prác Etnografickej komisie Poľskej akadémie umení a vied). Tento zvyk pretrval až do moderných čias a výrobná metóda zostala prakticky nezmenená. Najstaršia pec, ktorá už nie je v prevádzke, má vyše 100 rokov. Charakteristické pece navrhnuté miestnymi výrobcami sú dôkazom pretrvania pôvodnej metódy. Tieto pece dokonale zapadajú do rázu krajiny v danej oblasti.

Sušenie a údenie sú také populárne, že na oslavu tejto tradície sa píšu piesne a básne. Príkladom je táto stará pieseň:

„… Oj Sechna, Sechna ty skopciała wiosko, gdyby nie suszarnie byłabyś stolicą …“

[... Oj Sechna, začmudená Sechna,

keby nie tých pecí, bola by si hlavným mestom ...]

Dobré meno výrobku potvrdzujú články v tlači, ako napríklad: Suszenie śliwek (Sušenie sliviek), Gazeta Krakowska, september 2004; Suska sechlońska lepsza niż Kalifornijska („Suska sechlońska“ je lepšia než slivka kalifornská), Gazeta Krakowska, 27. apríl 2007; alebo Suska sechlońska puka do Unii („Suska sechlońska“ klope na brány EÚ), Dziennik Polski, 2. – 3. máj 2007 – článok dokumentujúci podávanie žiadosti o chránené zemepisné označenie.

Povesť výrobku „suska sechlońska“ dokazujú aj ceny a vyznamenania, ktoré mu boli udelené v rôznych súťažiach: vyznamenanie v súťaži Nasze Kulinarne Dziedzictwo (Naše kulinárske dedičstvo) v roku 2000, ocenenie v súťaži Perła 2004 (Perla 2004) za najlepší poľský regionálny potravinársky výrobok a prvá cena v prieskume Małopolski Smak (Chuť Malopoľska) v roku 2006.

O povesti výrobku, jeho spojení s oblasťou a o tradícii sušenia sliviek vydáva svedectvo aj podujatie Sviatok sušených sliviek (Święto Suszonej Śliwki) zamerané na rôzne druhy sušených sliviek, ktoré sa od roku 2001 koná v Dobrocieszi. Ďalšie potvrdenie dobrej povesti výrobku „suska sechlońska“ predstavuje „turistický chodník za sušenými slivkami“, ktorý zaviedli miestne úrady. Na chodníku sú vyznačené slivkové sady a sušiace zariadenia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.gov.pl/web/rolnictwo/wnioski-przekazane-komisji-europejskiej

(1) Ú. v. EÚ L 343, 14.12.2012, s. 1.